ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

ΣΧΕΤΙΚΑ ΜΕ ΤΗΝ ΑΝΑΠΤΥΞΗ ΤΟΥ ΣΥΣΤΗΜΑΤΟΣ ΠΛΗΡΟΦΟΡΙΩΝ ΓΙΑ ΤΙΣ ΘΕΩΡΗΣΕΙΣ (VIS) ΚΑΤΑ ΤΟ 2010 (υποβάλλεται σύμφωνα με την υποχρέωση που προβλέπεται στο άρθρο 6 της απόφασης αριθ. 2004/512/EΚ του Συμβουλίου)

1. Εισαγωγή 2

2. Νομικό πλαίσιο του VIS 2

3. Πρόοδος που σημειώθηκε κατά την περίοδο αναφοράς της έκθεσης 2

3.1. Ανάπτυξη του κεντρικού συστήματος 2

3.2. Ανάπτυξη του Συστήματος Βιομετρικής Αντιστοιχίας (BMS) 3

3.3. Μηχανισμός επικοινωνίας του VIS 3

3.4. Προετοιμασία των εγκαταστάσεων και δίκτυο 4

3.5. Εθνικός σχεδιασμός των κρατών μελών 4

3.6. Αλλαγή του χρονοδιαγράμματος VIS 5

4. Ενημερωτική εκστρατεία 5

5. Διαχείριση του σχεδίου 6

5.1. Σχεδιασμός και προϋπολογισμός 6

5.2. Διαχείριση κινδύνων 6

6. Φίλοι του VIS 7

7. Συμπέρασμα 7

8. Παράρτημα: Ομάδες εργασίας του VIS 9

8.1. Επιτροπή SISVIS 9

8.2. Συνεδρίαση εθνικών διαχειριστών σχεδίου (NPM) για το VIS 9

8.3. Συμβουλευτική ομάδα δοκιμών (TAG) 9

8.4. Ομάδα εμπειρογνωμόνων του ηλεκτρονικού ταχυδρομείου του VIS (VIS MEG) 9

1. Εισαγωγή

Η Επιτροπή, σύμφωνα με το άρθρο 6 της απόφασης 2004/512/EΚ του Συμβουλίου, της 8ης Ιουνίου 2004, για τη δημιουργία του συστήματος πληροφοριών για τις θεωρήσεις[1], υποβάλλει στο Συμβούλιο και στο Ευρωπαϊκό Κοινοβούλιο την έβδομη έκθεση προόδου σχετικά με την ανάπτυξη του συστήματος πληροφοριών για τις θεωρήσεις (VIS)[2]. Η έκθεση καλύπτει τις εργασίες που διεξήγαγε η Επιτροπή από τον Ιανουάριο έως τον Δεκέμβριο του 2010.

2. Νομικό πλαισιο του VIS

Ο κώδικας θεωρήσεων[3] άρχισε να εφαρμόζεται στις 5 Απριλίου 2010. Με τον κώδικα θεωρήσεων καταργείται η κοινή προξενική εγκύκλιος που είχε προηγουμένως τροποποιηθεί προκειμένου να θεσπιστεί νομικό πλαίσιο όσον αφορά τη συλλογή βιομετρικών στοιχείων. Ο κώδικας θεωρήσεων περιλαμβάνει επίσης διατάξεις για την οργάνωση της παραλαβής και της εξέτασης των αιτήσεων για την έκδοση θεωρήσεων.

Στις 4 Μαΐου 2010, η Επιτροπή εξέδωσε σχέδιο ασφαλείας σχετικά με τη λειτουργία του συστήματος πληροφοριών για τις θεωρήσεις[4]. Η απόφαση αυτή θα αρχίσει να εφαρμόζεται από την ημερομηνία που θα καθορίσει η Επιτροπή σύμφωνα με το άρθρο 48 παρ. 1 του κανονισμού (ΕΚ) αριθ. 767/2008, δηλ. την ημερομηνία που θα τεθεί σε λειτουργία το VIS, και θα λήξει όταν η διαχειριστική αρχή αναλάβει τα καθήκοντά της.

Καμία άλλη νομοθετική πράξη σχετικά με το VIS δεν εκδόθηκε εντός του 2010.

3. Πρόοδος που σημειωθηκε κατά την περιοδο αναφορασ της εκθεσησ

3.1. Ανάπτυξη του κεντρικού συστήματος

Κατά το πρώτο ήμισυ της περιόδου αναφοράς, συνεχίστηκαν οι εργασίες για την επιτυχή ολοκλήρωση των δοκιμών της λύσης συστήματος (SST) – της δεύτερης από τις τέσσερις φάσεις δοκιμών του κεντρικού συστήματος. Με τα κράτη μέλη διεξήχθηκαν εκτεταμένες συζητήσεις σχετικά με τα διορθωτικά μέτρα που πρότεινε ο κύριος ανάδοχος ανάπτυξης (MDC) στο τέλος του 2009, όταν κατέστη σαφές ότι θα ήταν αδύνατο για τον ανάδοχο να ανταποκριθεί στις αρχικές απαιτήσεις της συμφωνίας επιπέδου υπηρεσιών (SLA) κατά τις δοκιμές της λύσης συστήματος. Τον Ιούνιο 2010, συμφωνήθηκε η σύναψη αναθεωρημένης SLA με την οποία βεβαιώνεται ότι οι επιχειρήσεις θα μπορέσουν να αρχίσουν σύμφωνα με τον προγραμματισμό και να συνεχιστούν μέχρι την ολοκλήρωση της περιφερειακής εγκατάστασης.

Μετά από τις δοκιμές που έχουν διενεργηθεί μέχρι στιγμής, προσαρμόστηκαν ως προς μερικά μεμονωμένα στοιχεία οι προδιαγραφές που καθορίζουν την επικοινωνία μεταξύ των κρατών μελών και του VIS. Το έγγραφο ελέγχου διασύνδεσης (ICD) 1.85 δημοσιοποιήθηκε τον Μάρτιο 2010, θέτοντας σε εφαρμογή συμφωνίες με κράτη μέλη σχετικά με υπηρεσίες αναζήτησης. Μετά από μικρές ενημερώσεις της, η τελική εκδοχή 1.87 παρεδόθη στα κράτη μέλη, τον Σεπτέμβριο 2010. Πρόκειται για τις τεχνικές προδιαγραφές που χρησιμοποιούνται από κράτη μέλη για να αναπτύξουν τα δικά τους εθνικά συστήματα ώστε να είναι σε θέση να συνδεθούν με το VIS. Η εκδοχή 1.46 των λεπτομερών τεχνικών προδιαγραφών (DTS) παρεδόθη τον Μάρτιο 2010. Η τελική εκδοχή 1.48 παρεδόθη στα κράτη μέλη τον Σεπτέμβριο 2010.

Μετά την επιτυχή ολοκλήρωση των δοκιμών της λύσης συστήματος SST, άρχισε, τον Αύγουστο 2010, η δοκιμή του συστήματος με τη συμμετοχή των κρατών μελών, η οποία συνεχιζόταν ακόμα κατά το τέλος της περιόδου αναφοράς. Λόγω της αλλαγής αυτής στον προγραμματισμό των δοκιμών, δεν ήταν πλέον δυνατή η τήρηση του στόχου της έναρξης λειτουργίας του VIS τον Δεκέμβριο 2010. Το αναθεωρημένο χρονοδιάγραμμα που προβλέπει την έναρξη της λειτουργίας τον Ιούνιο 2011 ανακοινώθηκε στο Συμβούλιο ΔΕΥ στις 7 Οκτωβρίου 2010 και στο Ευρωπαϊκό Κοινοβούλιο[5] (βλ. μέρος 3.6).

3.2. Ανάπτυξη του Συστήματος Βιομετρικής Αντιστοιχίας (Biometric Matching System (BMS)

Η ανάπτυξη του Συστήματος Βιομετρικής Αντιστοιχίας (BMS), το οποίο θα παρέχει υπηρεσίες αντιστοιχίας δακτυλικών αποτυπωμάτων στο VIS, ολοκληρώθηκε το 2010 με το τέλος των δοκιμών προσωρινής αποδοχής του συστήματος (PSAT). Καθόλη τη διάρκεια της περιόδου αναφοράς το σύστημα υποστήριξε τις SST του VIS και τις δοκιμές λειτουργίας του συστήματος (OST) χωρίς να εμφανιστούν προβλήματα. Τα κράτη μέλη συνέχισαν να χρησιμοποιούν στα δικά τους συστήματα λήψης δακτυλικών αποτυπωμάτων τον εξοπλισμό λογισμικού που παρέχει ο ανάδοχος BMS. Μερικά κράτη μέλη βελτίωσαν σημαντικά την ποιότητα των δακτυλικών αποτυπωμάτων μετά από πιλοτικά έργα σε προξενεία. Αφού ολοκληρωθούν οι τελικές δοκιμές με την ομάδα λειτουργίας, που έχουν προγραμματιστεί για τον Μάιο 2011, το σύστημα θα είναι έτοιμο να λειτουργήσει και θα τεθεί σε εφαρμογή στην πράξη.

3.3. Μηχανισμός επικοινωνίας του VIS (VIS Mail)

Καθόλη τη διάρκεια του 2010 πραγματοποιήθηκε σημαντική πρόοδος ως προς τις δοκιμές και τη σύνδεση των κρατών μελών με τον μηχανισμό επικοινωνίας του VIS (VIS Mail), και μόνο σε μερικές χώρες Σένγκεν χρειάζεται να ολοκληρωθούν οι δοκιμές. Κατά τη διάρκεια της εν λόγω περιόδου αναφοράς εφαρμόστηκαν ορισμένα πρόσθετα στοιχεία του κεντρικού αναμεταδότη ηλεκτρονικού ταχυδρομείου (στατιστικά και αναφορές, προηγμένη αντι-ιική προστασία). Τα περισσότερα μέλη της ομάδας εμπειρογνωμόνων του ηλεκτρονικού ταχυδρομείου VIS συμφώνησαν ότι οι δοκιμές του μηχανισμού ήσαν επαρκείς και ότι αποδείχθηκε λειτουργικός σύμφωνα με τις βασικές απαιτήσεις.

Κατά την περίοδο αναφοράς, σημαντικός χρόνος και προσπάθειες της ομάδας αφιερώθηκαν στη σύνταξη των προδιαγραφών για την φάση 2 του VIS Mail. Στη φάση αυτή, η οποία θα ξεκινήσει δύο έτη μετά την έναρξη της λειτουργίας του VIS, το VIS Mail θα ενσωματώσει τις τεχνικές δυνατότητες του Δικτύου Διαβουλεύσεων Σένγκεν, και ως εκ τούτου η σύνταξη των σχετικών προδιαγραφών είναι πολύπλοκη και χρονοβόρα. Εντούτοις, σημειώθηκε πρόοδος και η σύνταξη αναμένεται ότι θα τελειώσει σύμφωνα με το χρονοδιάγραμμα.

3.4. Προετοιμασία των εγκαταστάσεων και δίκτυο

Καθόλη τη διάρκεια του 2010, το προσωπικό εκπαιδεύτηκε στη χρήση και στη συντήρηση του εξοπλισμού VIS στη βασική κεντρική μονάδα και στην εφεδρική κεντρική μονάδα, στο Στρασβούργο και στο Σάλτσμπουργκ αντίστοιχα. Η Βουλγαρία συνδέθηκε το 2010 με το δίκτυο sTESTA, ενώ πρόοδο σημείωσαν οι σχετικές εργασίες στη Ρουμανία. Οι κυριότερες δραστηριότητες σχετικά με το δίκτυο κατά την περίοδο αναφοράς ήσαν (α) να διασφαλιστεί η λειτουργία του προαιρετικού «μηχανισμού εναλλακτικής σύνδεσης ή εφεδρείας» από τη βασική εγκατάσταση στην εφεδρική εγκατάσταση και (β) να δοκιμαστεί ο αναμεταδότης του ηλεκτρονικού ταχυδρομείου VIS (βλ. μέρος 3.3). Ο μηχανισμός αυτός δίνει στα κράτη μέλη που διαθέτουν εθνικό σύστημα εφεδρείας τη δυνατότητα να συνεχίζουν τη λειτουργία του συστήματος σε περίπτωση διακοπής της λειτουργίας του εθνικού συστήματος. Οι «εργασίες εναλλακτικής σύνδεσης» ολοκληρώθηκαν επιτυχώς το 2010 σε τρία κράτη μέλη, ανεβάζοντας συνολικά σε 8 κράτη μέλη που έχουν συνδεθεί με αυτόν. Οι εργασίες θα συνεχιστούν σε εκείνα τα κράτη μέλη που ενδιαφέρονται να εφαρμόσουν την εν λόγω λύση.

3.5. Εθνικός σχεδιασμός των κρατών μελών

Πέραν της διαθεσιμότητας του κεντρικού VIS, ο παράγοντας-κλειδί για να καταστεί το σύστημα λειτουργικό είναι η πρόοδος των εθνικών σχεδίων. Η κατάσταση προόδου διαφέρει μεταξύ των κρατών μελών λόγω των διαφορετικών συνθηκών που επικρατούν σε εθνικό επίπεδο.

Μέσω του μηχανισμού μηνιαίων εκθέσεων που αναπτύχθηκε στο πλαίσιο των Φίλων του VIS (βλ. μέρος 6), όλα τα κράτη μέλη ανέφεραν σταθερά ότι προχωρούν σύμφωνα με τις ταχθείσες για τα διάφορα στάδια προθεσμίες.

Όσον αφορά τις δοκιμές συμμόρφωσης με τα κράτη μέλη και την ανάπτυξη των περισσότερων εθνικών συστημάτων, το έργο VIS σημείωσε περαιτέρω πρόοδο κατά την περίοδο αναφοράς. Μέχρι το τέλος της περιόδου αναφοράς, 23 από τα 25 σημερινά κράτη μέλη και συνδεδεμένες χώρες Σένγκεν είχαν ολοκληρώσει τις δοκιμές συμμόρφωσης σύμφωνα με τον αρχικό προγραμματισμό.[6] Απομένουν να διενεργηθούν δοκιμές συμμόρφωσης μόνο με λίγες από τις συμμετέχουσες χώρες στις οποίες έχουν χορηγηθεί χρονοθυρίδες για τον σκοπό αυτό εντός των πρώτων μηνών του 2011.

Αν και οι πληροφορίες που διαβιβάστηκαν από κράτη μέλη ανέφεραν ότι όλα τα εθνικά συστήματα θα είχαν αναπτυχθεί πλήρως κατά τον χρόνο παράδοσης του κεντρικού συστήματος, παρουσιάστηκαν τακτικά αβεβαιότητες κατά τις διάφορες περιόδους αναφοράς (βλ. μέρος 5.2) σχετικά με τις προετοιμασίες σε προξενικό επίπεδο αλλά και σε επίπεδο συνόρων.

Πρέπει να σημειωθεί ότι ένα από τα κράτη μέλη που αντιμετώπισε σημαντικά συμβατικά προβλήματα το 2009 μπόρεσε τελικά να επιτύχει την ανάπτυξη του εθνικού του συστήματος το 2010. Οι δοκιμές συμμόρφωσης για το εν λόγω κράτος μέλος είχαν προβλεφθεί για τον Ιανουάριο 2011.

Για να αξιολογηθούν οι προξενικές προετοιμασίες στην πρώτη περιφέρεια λειτουργίας (βόρεια Αφρική), πραγματοποιήθηκε αποστολή στο Κάιρο τον Δεκέμβριο 2010. Σκοπός της αποστολής ήταν να αποκτηθεί «επιτόπου» πληροφόρηση ως προς το επίπεδο ετοιμότητας στα προξενεία των κρατών μελών, ειδικότερα όσον αφορά την ικανότητά τους να λαμβάνουν βιομετρικά δεδομένα των αιτούντων θεώρηση και να τα διαβιβάζουν στο VIS. Κατά την επίσκεψη, η Προεδρία και η Επιτροπή συναντήθηκαν με κράτη μέλη σε συνεδρίαση επιτόπιας συνεργασίας Σένγκεν και άδραξαν την ευκαιρία να επισκεφθούν τις τοπικές εγκαταστάσεις προξενείων. Αποδείχτηκε ότι υπάρχει ανάγκη να ενισχυθούν οι προσπάθειες τεχνικής κατάρτισης και επικοινωνίας. Για τον λόγο αυτό, θα διοργανωθούν εντός του 2011 αποστολές αυτού του τύπου και σε άλλες χώρες σε ολόκληρη τη βόρειο Αφρική.

3.6. Αλλαγή του χρονοδιαγράμματος VIS

Η καθυστερημένη αλλά επιτυχής ολοκλήρωση των δοκιμών της λύσης συστήματος οδήγησε αναγκαστικά την Επιτροπή και τα κράτη μέλη σε νέα αξιολόγηση του χρονοδιαγράμματος του έργου. Το εγχείρημα διεξήχθη με βάση την πραγματιστική αξιολόγηση τόσο της ικανότητας του αναδόχου της Επιτροπής να παραδώσει το κεντρικό σύστημα όσο και της ετοιμότητας των κρατών μελών να προετοιμάσουν τους εθνικούς μηχανισμούς λειτουργίας στα προξενεία και στα εξωτερικά σύνορα. Επίσης, περιλαμβάνει κάποια περιθώρια για την περίπτωση που προκύψουν νέα ζητήματα που δεν έχουν προβλεφθεί.

Μετά την παρουσίαση στους εθνικούς διαχειριστές σχεδίου (24 Ιουνίου 2010), στους Φίλους του VIS (7 Ιουλίου 2010) και σε σύσκεψη της στρατηγικής επιτροπής για τη μετανάστευση, τα σύνορα και το άσυλο (22 Ιουλίου 2010), το ακόλουθο νέο σφαιρικό χρονοδιάγραμμα κοινοποιήθηκε στο Συμβούλιο ΔΕΥ (στις 7 Οκτωβρίου 2010) και το Ευρωπαϊκό Κοινοβούλιο[7]:

- Δοκιμή λειτουργίας των συστημάτων (OST): 23 Αυγούστου 2010 – 14 Φεβρουαρίου 2011

- Δοκιμές προσωρινής αποδοχής του συστήματος (PSAT): 23 Μαρτίου 2010 – 15 Ιουνίου 2011

- Δοκιμή ετοιμότητας λειτουργίας του κεντρικού συστήματος: 24 Ιουνίου 2011.

Στο τέλος της περιόδου αναφοράς, το σχέδιο συμβαδίζει με το νέο συνολικό χρονοδιάγραμμα.

4. Ενημερωτική εκστρατεια

Στις 20 Δεκεμβρίου 2010, υπεγράφη σύμβαση μεταξύ της Επιτροπής και αναδόχου ειδικευμένου στην πληροφόρηση και την επικοινωνία για τον σχεδιασμό και την εκτύπωση πληροφοριακού υλικού για το VIS. Ο εξωτερικός ανάδοχος, σε συνεργασία με την Επιτροπή, θα προβεί στον σχεδιασμό, την εκτύπωση και τη μετάφραση φυλλαδίων, αφισών και άλλου πληροφοριακού υλικού που θα χρησιμοποιηθεί από τα κράτη μέλη και την Επιτροπή για σχετικούς σκοπούς πριν από την έναρξη λειτουργιών του VIS και μετέπειτα. Θα ζητηθεί η γνώμη των κρατών μελών ως προς τα κείμενα και τον σχεδιασμό του υλικού σε κρίσιμες φάσεις του έργου. Το εγχείρημα έχει προγραμματιστεί για το πρώτο εξάμηνο του 2011.

5. Διαχείριση του σχεδιου

5.1. Σχεδιασμός και προϋπολογισμός

Το 2010, οι συνολικές διαθέσιμες πιστώσεις ανάληψης υποχρεώσεων για το VIS ανήλθαν σε 30,3 εκατ. ευρώ. Λόγω των καθυστερήσεων που προέκυψαν στις SST, ορισμένες δραστηριότητες του σχεδίου που είχαν προγραμματιστεί αρχικά για το 2010, αναβλήθηκαν για το 2011, με αποτέλεσμα αντίστοιχη μετατόπιση των πιστώσεων ανάληψης υποχρεώσεων: στο τέλος της περιόδου αναφοράς είχε εκτελεστεί το 63,06% των συνολικών πιστώσεων ανάληψης υποχρεώσεων για το VIS και το 85,10% των πιστώσεων πληρωμών. Η σχετική γραμμή του προϋπολογισμού για το VIS είναι η γραμμή 18.02.05.

Πιστώσεις ανάληψης υποχρεώσεων και πιστώσεις πληρωμών 2010 για το VIS

Διαθέσιμες πιστώσεις αναλήψεως υποχρεώσεων | Δαπανηθείσες | Συνολικό % | Διαθέσιμες πιστώσεις πληρωμών | Δαπανηθείσες | Συνολικό % |

30.327.909,00 € | 19.124.611,00 € | 63,06% | 27.619.392,52 € | 23.503.936,08 € | 85,10% |

Τον Μάρτιο 2010, εκδόθηκε ένταλμα είσπραξης για συμβατικές κυρώσεις ύψους 7,6 εκατ. ευρώ λόγω των καθυστερήσεων που σημειώθηκαν κατά τις SST το 2009.

5.2. Διαχείριση κινδύνων

Κατά την περίοδο αναφοράς παρέμεινε αμετάβλητη η μεθοδολογία ως προς τη διαχείριση κινδύνων. Κάθε μήνα η Επιτροπή προσδιορίζει τους σημαντικότερους κινδύνους για το σχέδιο (σε κεντρικό και σε εθνικό επίπεδο) και τους παρουσιάζει στα κράτη μέλη κατά τις μηνιαίες συνεδριάσεις των εθνικών διαχειριστών του σχεδίου VIS. Στο έργο αυτό η Επιτροπή επικουρείται από τον ανάδοχο διασφάλισης της ποιότητας.

Όπως και κατά το προηγούμενο έτος, οι κίνδυνοι συζητήθηκαν στο πλαίσιο των φίλων του VIS. Η Επιτροπή εργάστηκε από κοινού με την προεδρία για τον προσδιορισμό των βασικών κινδύνων και την κατάταξή τους σε κατηγορίες ανάλογα με την επίπτωσή τους στο σχέδιο. Προβλέπονται ενέργειες για τον μετριασμό κάθε κινδύνου. Η Επιτροπή τηρεί επίσης μητρώο υψηλού επιπέδου και παρακολουθεί την εφαρμογή των ενεργειών.

Στα τέλη του 2010, οι σοβαρότεροι κίνδυνοι που εντοπίστηκαν ήταν οι ακόλουθοι: (i) καθυστέρηση ως προς την ολοκλήρωση των λειτουργικών δοκιμών σύμφωνα με το επικαιροποιημένο χρονοδιάγραμμα, (ii) προετοιμασίες των κρατών μελών για τη συμμετοχή τους στις δοκιμές προσωρινής αποδοχής του συστήματος, (iii) καθυστερήσεις, σε μερικά κράτη μέλη, όσον αφορά τις προετοιμασίες στα προξενεία και τα σύνορα για την έναρξη των λειτουργιών, και (iv) καθυστερήσεις ως προς τις προετοιμασίες της επιχειρησιακής διαχείρισης. Για όλους τους κινδύνους προβλέπονται ενέργειες για τον μετριασμό τους και η Επιτροπή, τα κράτη μέλη και ο κύριος ανάδοχος ανάπτυξης συνεργάζονται στενά για να περιορίσουν την επίπτωση των εν λόγω κινδύνων στο γενικό σχέδιο.

6. Φίλοι του VIS

Κατά τη διάρκεια της περιόδου αναφοράς, οι Φίλοι του VIS συναντήθηκαν επτά φορές – τέσσερις φορές υπό την ισπανική προεδρία (2010/I) και τρεις φορές υπό τη βελγική προεδρία (2010/II). Οι άτυπες συνεδριάσεις σε υψηλό επίπεδο αποτέλεσαν ένα βήμα στο οποίο κατέστη δυνατόν να συζητηθούν με διαφάνεια όλα τα ζητήματα που αφορούν το VIS. Η ημερήσια διάταξη καταρτίστηκε από την προεδρία σε συντονισμό με την Επιτροπή και τη Γενική Γραμματεία του Συμβουλίου. Μεταξύ των θεμάτων περιλαμβάνονταν γενικά η ενημέρωση από την Επιτροπή για την κατάσταση του VIS, αποτελέσματα της λειτουργίας του μηχανισμού υποβολής εκθέσεων για την πρόοδο σε εθνικό επίπεδο, και η αναφορά των κινδύνων.

Κατά το πρώτο εξάμηνο του 2010, ζητήθηκε από τα κράτη μέλη να αποστείλουν επικαιροποιημένες απαντήσεις σε ερωτηματολόγιο πριν από κάθε συνάντηση των Φίλων του VIS. Οι ερωτήσεις κάλυπταν τη γενική τεχνική προετοιμασία για την ανάπτυξη του εθνικού συστήματος, τις προξενικές προετοιμασίες για την εγκατάσταση στις πρώτες περιφέρειες, και τις προετοιμασίες στα σύνορα όσον αφορά ελέγχους έναντι του VIS με ή χωρίς βιομετρικά στοιχεία. Το ερωτηματολόγιο περιλαμβάνει και πιο ειδικές ερωτήσεις για την κατάρτιση και άλλους σημαντικούς στόχους. Αρκετά κράτη μέλη ωστόσο δεν είχαν κοινοποιήσει σαφείς ημερομηνίες για την επίτευξη των ειδικών σημαντικών στόχων και για τον λόγο αυτό η προεδρία και η Επιτροπή δεν διέθεταν ολοκληρωμένη εικόνα της προόδου σε όλα τα κράτη μέλη.

Ως εκ τούτου, κατά το δεύτερο εξάμηνο του 2010 καθιερώθηκε επικαιροποιημένο ερωτηματολόγιο, επικεντρωμένο αποκλειστικά στην πρώτη περιφέρεια εφαρμογής και τα σημεία διέλευσης των εξωτερικών συνόρων. Και πάλι, οι απαντήσεις που ελήφθησαν ήσαν κάπως ασαφείς, ιδίως όσον αφορά τις προετοιμασίες στα σύνορα. Κατά συνέπεια, στο τέλος της περιόδου αναφοράς, η προεδρία κάλεσε τα κράτη μέλη να υποβάλουν εθνικά σχέδια ανάπτυξης για τα σύνορά τους, γεγονός που θα επέτρεπε την συστηματική παρακολούθηση της κατάστασης στα σημεία διέλευσης των εξωτερικών συνόρων κάθε κράτους μέλους. Αυτή τη φορά τα αποτελέσματα ήσαν πιο ικανοποιητικά. Η επόμενη προεδρία αποφάσισε να συνεχίσει τη χρησιμοποίηση αυτού του μηχανισμού υποβολής εκθέσεων και κατά το 2011.

7. Συμπέρασμα

Το έτος χαρακτηρίστηκε από την επιτυχή ολοκλήρωση της δεύτερης μεγάλης φάσης δοκιμών του κεντρικού συστήματος (SST) και την έναρξη της τρίτης φάσης (OST) με τη συμμετοχή των κρατών μελών.

Σε εθνικό επίπεδο, τα περισσότερα κράτη μέλη σημείωσαν σημαντική πρόοδο ως προς την ανάπτυξη των εθνικών τους συστημάτων καθόλη τη διάρκεια του έτους. Στο τέλος της περιόδου αναφοράς, όλες οι χώρες ανέφεραν ότι θα είναι έτοιμες να συνδεθούν με το VIS μέχρι τον Ιούνιο 2011. Ως εκ τούτου, θα συνεχιστεί το 2011 η συστηματική παρακολούθηση καθώς επίσης και οι «επί τόπου» επισκέψεις σε προξενικά σημεία της πρώτης περιοχής ανάπτυξης για την παρακολούθηση των διοικητικών προετοιμασιών των κρατών μελών.

Τον Οκτώβριο 2010, υποβλήθηκε στο Συμβούλιο ΔΕΥ ένα νέο ολοκληρωμένο χρονοδιάγραμμα, το οποίο προβλέπει την τεχνική ετοιμότητα του VIS για την έναρξη λειτουργίας τον Ιούνιο 2011. Όλα τα εμπλεκόμενα στο σχέδιο μέρη επανέλαβαν τη δέσμευσή τους να συνεργαστούν στενά μεταξύ τους με στόχο την έναρξη λειτουργίας του VIS και την αντιμετώπιση των κινδύνων που περιγράφονται στο μέρος 5.2.

Παράλληλα, η Επιτροπή ενημερώνει τακτικά την επιτροπή LIBE του Ευρωπαϊκού Κοινοβουλίου σχετικά με την εξέλιξη και την κατάσταση του έργου VIS και θα συνεχίσει να πράττει τούτο και στο μέλλον.

8. Παράρτημα: ομαδεσ εργασιας του VIS

8.1. Επιτροπή SISVIS

Δεν πραγματοποιήθηκαν συνεδριάσεις της επιτροπής SISVIS κατά τη σύνθεση VIS[8], το 2010. Η επιτροπή SISVIS θα παραμείνει αρμόδια για τις εργασίες επιτροπολογίας κατά το 2011 σε θέματα που έχουν σχέση με το VIS.

8.2. Συνεδριάσεις εθνικών διαχειριστών σχεδίου (NPM) για το VIS

Κατά τη διάρκεια της περιόδου αναφοράς οργανώθηκαν από τις υπηρεσίες της Επιτροπής δέκα συνεδριάσεις ομάδων εμπειρογνωμόνων για τους εθνικούς διαχειριστές σχεδίου (NPM) των κρατών μελών προκειμένου να συζητηθούν το καθεστώς του σχεδίου VIS, τεχνικά λεπτομερή ζητήματα, θέματα προγραμματισμού, κίνδυνοι και ενέργειες όσον αφορά το σχέδιο σε κεντρικό και εθνικό επίπεδο.

8.3. Συμβουλευτική ομάδα δοκιμών (TAG)

Η TAG, συμβουλευτική ομάδα εργασίας της επιτροπής SISVIS (σύνθεση VIS), πραγματοποίησε συχνές συνεδριάσεις ή τηλεδιασκέψεις κατά τη διάρκεια της περιόδου αναφοράς λόγω της εντατικής περιόδου δοκιμών. Η TAG φροντίζει ώστε να χρησιμοποιείται διαρθρωμένη διαδικασία για την εξέταση και την επίλυση των ζητημάτων που έχουν σχέση με τις δοκιμές και παρέχει συμβουλές για την ολοκλήρωση των δοκιμών του VIS. Τα μέλη της ομάδας διατυπώνουν συστάσεις για τις δοκιμές του VIS κατά τη διάρκεια όλων των φάσεων των δοκιμών, ιδιαίτερα όταν συμμετέχουν άμεσα τα κράτη μέλη.

8.4. Ομάδα εμπειρογνωμόνων του ηλεκτρονικού ταχυδρομείου του VIS (VIS MEG)

Η εν λόγω ομάδα πραγματοποίησε συνεδριάσεις σε μηνιαία βάση καθόλη τη διάρκεια της περιόδου αναφοράς με στόχο την υποστήριξη της εφαρμογής του μηχανισμού ηλεκτρονικής επικοινωνίας του VIS.

Οι εργασίες της Επιτροπής και των κρατών μελών για το ηλεκτρονικό ταχυδρομείο VIS υλοποιούνται σε συνεργασία με τον ανάδοχο του δικτύου και στηρίζονται από τον ανάδοχο που είναι αρμόδιος για την υποστήριξη και την εξασφάλιση της ποιότητας.[pic][pic][pic][pic][pic][pic][pic][pic][pic][pic][pic][pic][pic][pic][pic]

[1] ΕΕ L 213 της 15.6.2004, σ. 5.

[2] Σχετικά με την έκτη έκθεση, βλ. την Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με την ανάπτυξη του συστήματος πληροφοριών για τις θεωρήσεις (VIS) το 2009, COM(2010) 588 τελικό της 22.10.2010.

[3] Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009 για τη θέσπιση κοινοτικού κώδικα θεωρήσεων (κώδικας θεωρήσεων) (ΕΕ L 243 της 15ης Σεπτεμβρίου 2008, σ. 1).

[4] Απόφαση 2010/260/ΕΕ της Επιτροπής, της 4ης Μαΐου 2010, για το σχέδιο ασφαλείας σχετικά με τη λειτουργία του συστήματος πληροφοριών για τις θεωρήσεις (ΕΕ L 112 της 5ης Μαΐου 2010, σ. 25).

[5] Επιστολή της επιτρόπου κας Malmström προς τον κ. Lopez Aguilar, πρόεδρο της επιτροπής LIBE (ΕΚ), με ημερομηνία 12 Οκτωβρίου 2010.

[6] Το Λιχτενστάιν έχει επίσης ολοκληρώσει από τεχνική άποψη τις δοκιμές συμμόρφωσης αλλά δεν εφαρμόζει ακόμα το κεκτημένο του Σένγκεν.

[7] Επιστολή της επιτρόπου κας Malmström προς τον κ. Lopez Aguilar, πρόεδρο της επιτροπής LIBE (ΕΚ), με ημερομηνία 12 Οκτωβρίου 2010.

[8] Ορίζεται από το άρθρο 51 παρ. 1 του κανονισμού (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006 σχετικά με τη δημιουργία, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II).